 ज्ञानेन्द्रसँग स्पार्टनको सम्झौता
अस्ट्रेलियाको प्रतिष्ठित खेलकुद सामग्री उत्पादक कम्पनी स्पार्टनले राष्ट्रिय क्रिकेट टोलीका उपकप्तान ज्ञानेन्द्र मल्लसँग दुईवर्षे सम्झौता गरेको छ । स्टाइलिस ब्याट्सम्यान ज्ञानेन्द्रले यो अवधिमा स्पार्टनको खेलसामग्री प्रवद्र्धन गर्नेछन् । 
काठमाडौं — अस्ट्रेलियाको प्रतिष्ठित खेलकुद सामग्री उत्पादक कम्पनी स्पार्टनले राष्ट्रिय क्रिकेट टोलीका उपकप्तान ज्ञानेन्द्र मल्लसँग दुईवर्षे सम्झौता गरेको छ । स्टाइलिस ब्याट्सम्यान ज्ञानेन्द्रले यो अवधिमा स्पार्टनको खेलसामग्री प्रवद्र्धन गर्नेछन् ।  भारतीय सुपर स्टार सचिन तेन्दुलकर, पूर्व कप्तान महेन्द्रसिंह धोनी, वेस्ट इन्डिजका क्रिस गेल, अस्ट्रेलियाका पूर्व कप्तान माइकल क्लार्क स्पार्टनका अनुबन्धित खेलाडी हुन् । इङल्यान्डमा रहेर नेपाली क्रिकेटलाई प्रवद्र्धन गर्दै आएका प्रशान्त कुँवरले ज्ञानेन्द्रका लागि स्पार्टनसँगको सम्झौता मिलाइदिएका हुन् । ज्ञानेन्द्रले अनलाइनमार्फत् स्पार्टनसँगको सम्झौतामा हस्ताक्षर गरे । यद्यपि यी दुईबीचको आर्थिक पक्ष खुलाइएको छैन । ‘स्पार्टनले क्रिकेटिङ राष्ट्रका रूपमा उदाइरहेको नेपालमा छिर्ने प्रयास गरेको देखिन्छ । ज्ञानेन्द्रसँको सम्झौतामा आर्थिक पक्ष केही राखेको छैन । अहिलेका लागि सम्झौता हुनु ठूलो हो,’ कुँवरले लन्डनबाट भने । ‘मेरो एसएससँग यसअघिको तीनवर्षे सम्झौता थियो । त्यो भर्खर सकियो । यही समयमा यो प्रस्ताव आयो । कम्पनी राम्रो र ठूलो भएकाले मैले सहमति जनाएको हँु । यसका सबै क्रिकेट सामग्री स्तरीय हुन्छ । हाम्रा लागि यसको एउटा ब्याट नै निकै महँगो पर्छ, त्यही भएर पनि हाम्रो परिपेक्ष्यमा यो नै ठूलो हो । यस्ता ठूलो कम्पनी यहाँ आएर नेपाली खेलाडीलाई चुन्नु नै महत्त्वपूर्ण पक्ष हो जस्तो लाग्छ मलाई,’ ज्ञानेन्द्रले भने । उपकप्तान ज्ञानेन्द्र विश्व क्रिकेट लिग च्याम्पियनसिपमा हङकङसँग खेल्नका लागि नेपाली टोलीसँगै मंगलबार हङकङ जाँदै छन् । च्याम्पियनसिपका १० खेलमा ज्ञानेन्द्रले ३०.७७ को औसतमा २ सय ७७ रन बनाएका छन् । नेपाली टोलीमा उनीभन्दा बढी रन बनाउनेमा पारस खड्का (३५२) र शरद भेषावकर (३२१) छन् । ‘ज्ञानेन्द्रलाई स्पार्टन परिवारमा स्वागत गर्न पाउँदा हामी उत्साही छौं । उनले लामो समयदेखि नेपाली क्रिकेटलाई योगदान दिँदै आएका छन् । उपकप्तानको हैसियतमा उनले महत्त्वपूर्ण भूमिका खेल्दै आएका छन् । स्पार्टन उनको सफल खेलजीवनको कामना गर्दछ,’ स्पार्टनका प्रमुख कुनाल शर्माले विज्ञप्तिमा भनेका छन् ।